**Критериалды бағалау**

Критерийлер — оқытудың міндеттерін жүзеге асыратын өлшемдер, атап айтқанда, оқушылар жұмысы барысында орындайтын іс-әрекеттер тізбесі.

Критериалдық бағалау — бұл білімнің мақсаты мен мазмұнына сәйкес келетін, оқушылардың оқу-танымдық біліктілігін қалыптастыруға себепші болған, айқын анықталған, білім процесінің барлық қатысушыларын алдын ала белгілі критериялармен оқушылардың оқу жетістіктерін салыстыруға негізделген процесс.

Егер балаға оның белгілі бір деңгейге жеткен бағасын түсіндірмей бағаласа, онда бұл оған үздік нәтижеге жету үшін не істеу керектігін түсінуге көмектеспейді; ал егер баламен бірге оның жұмысында мұндай бағалауға не әкелгенін және бағалау өлшемдерін түсіндіруге талдау жасаса, онда бұл балаға өзінің нәтижесін жақсарту үшін ары қарай не істеу керектігін түсінуге мүмкіндік береді делінген

Мұндай бағалау кезінде өзіңді басқа адаммен салыстыру шарты  жоқ, сондықтан критерий түрлері бойынша мүмкіндігіңді бағалап, жетістікке жету жолдарын қарастыруға болады. Критериалды бағалау технологиясы оқушы бойындағы үрейленуді басады және мұғалімді «төрешілік» қызметінен босатып, оқушы бойында өзін-өзі бағалау, өз іс-әрекетіне баға беру, жауапкершілік  қабілетін дамытуға ықпал етеді. Критериалды бағалау жүйесі бұрынғы бағалауға қарағанда қалыптастырушы және жиынтық бағалаумен ерекшеленеді.

Қалыптастырушы бағалау оқытуды, әдістерді және осы мүмкіндіктерді іске асыру түрлерін жақсарту мүмкіндіктерін анықтауға бағытталған  болса, жиынтық бағалау мақсатты баға  қою және сертификаттау немесе оқытудың алға жылжуын тіркеу үшін оқыту қорытындысын шығаруға бағытталған.

Қазіргі таңда әрбір мұғалімнің жеке жетістіктерін басқа мұғалімдермен салыстырмай, оқудың нәтижесін әкімшілік қорытындысы ретінде  қарастырмай, оны формативті бағалау тәсілдері  арқылы диагностикалау мектеп тәжірибесіне енгізілген маңызды мәселелердің бірі  деп айтуға болады.  Мұнда мұғалім бағалау әрекеті арқылы пәнді меңгерудің мақсатын нақты анықтай алады. Формативті бағалаудың мақсаты — оқу материалын меңгергендігі жөнінде объективті ақпарат алу, білім алушының  кемшіліктерін дер кезінде анықтау, мұғалім-оқушы  арасында кері байланысты орнату десек, оқушының өткен тақырыптарды біртұтас, үйлесімді суреттеуі, көз алдына елестетуі, нәтижені бақылау сәйкестігін анықтай білуі,  жоғары деңгейге жетуге ынталануына ықпал ететін факторлар екендігі түсінікті.. Оқушының маңызды оқу нәтижелерін жоспарлау және оған жету әрекетін ұйымдастыру үшін оқушылардың жоспарланған оқу нәтижелеріне кері байланыс механизмі көмегіне жүгіну керек. Осылайша, мұғалімнің оқушылардың белгілі бір оқу нәтижелеріне жетуін қамтамасыз ететін формативті бағалаудың дәстүрлі құралдары әдістемелік нұсқаулардан бөлек мынадай дәстүрлі емес  ресурстармен де  ерекшеленеді.

Формативті бағалаудың ерекшеліктері — оқушының күнделікті білім сапасы;  білім алудағы олқылықтарды күнделікті түзеу;  «5» балдық бағалау жүйесінің жақсы қасиеттерін сақтау; оқушының қиындық тудыратын сұрақтарын анықтау және оны жою; оқушының бағалаудан алған  эмоционалды негативінің азаюы, психологиялық жайлы ортаның болуы; бағалаудың объективтілігі, анықтылығы және ашықтығы; өзін-өзі бағалау  дағдылары.

Формативті бағалауда мұғалім жұмысты қадамдап жоспарлап,  табысқа жету алгоритмін құра білуі керек. Сондықтан қадамдап жоспарлау кезінде оқу материалының аралық деңгейін анықтауда, бағдарламалық материалды қайталауда әрі қорытындылауда формативті бағалау  техникасын орынды жоспарлап, қолданған жөн. Осы уақытқа дейін көптеген мұғалімдердің, оқушылар мен олардың ата-аналарының тәжірибесінде бағалау оқыту мен сабақ беру үдерісінен кейін болған. Бүгінгі күні бағалау сабақ беру мен оқытудың ажырамас бөлігі болып табылатыны туралы идея мұғалімдердің түсінігіне елеулі өзгерістерді талап етеді, алайда бұл оқыту үшін бағалауды болжайды.

Жиынтық және қалыптастырушы бағалаудың ортақ белгілері, өзіне тән ерекшеліктері салыстырылады. Бұл бағалау түрлерін терең ұғындыру мақсатында «Формативті  бағалау» мәтінімен жұмыс жүргізу және сабақ жоспарының критериалды бағалау бойынша таныстырылымы, бейнеролигін көрсету мұғалімдер үшін теориялық білімді тәжірибемен байланыстыру барысында сабақ жоспарының үзіндісін дайындау, қалыптастырушы бағалау мүмкіндігін жоспарлау, сабақ жоспарына енгізу үшін ұсынылатын бірнеше үлгіні пайдалану  әрекеттері  іске асырылады».  Демек, «бағалау арқылы оқу үдерісін жақсартуға ықпал ететін бес қарапайым ерекшелікті — оқушылармен тиімді кері байланыс орнату,  оқу үдерісіне қызу араластыру, оқыту мен бағалау нәтижелері арасында байланыс орнату, оқу табыстылығының негізгі факторлары бағалаудың мәнін түсіну,  өз жұмысын өзі бағалау және өзін-өзі жетілдіру жолдарын түсіне білуді дамыту» қолға алыну керек.

Соңғы жылдары өзінің тиімділігін танытып отырған формативті бағалаудың маңызды компоненттерінің тағы бір түрі — өзін-өзі бағалау және өзара бағалау. Өзін-өзі бағалау – өзіне-өзі баға қоймаумен, бірақ бағалау қызметімен байланысты  бағалау әрекетінің бір түрі. Ол тапсырманы орындау үдерісі сипаттамасымен, яғни оның оң және теріс жақтары, әсіресе, ұпайлармен тығыз байланысты. Мұғалім оқушыға өзін-өзі бағалаудың төмендегідей алгоритмін ұсына алады:

Тапсырманы  орындауда нені жасау қажет?Мақсат қандай болды? Қандай нәтиже алу қажет болды?

Нәтиже алу мүмкін болды ма? Шешу жолы, жауабы табылды ма?

Тапсырманың барлығын дұрыс орындады ма, әлде қателер жіберді ме?

Толығымен жеке орындады ма, әлде біреудің көмегіне сүйенді ме?

Тапсырманы орындау барысында қандай біліктіліктер дамыды? Егер тапсырманы орындай алмаса, онда қандай қателер жіберілді  және бұл қиындықтар неден туындады?

Әр мұғалім сабақ барысында оқушылардың кез-келген сабақтың соңында міндетті түрде қандай әсер алғанын анықтау үшін рефлексия жасатып, оны стикерге жазып ілдіру, эссе жазғызу, «Екі жұлдыз, бір тілек», «Қосу, алу, қызықты», «Білемін, үйрендім, білгім келеді…» әдістерін және смайликтерді қолдану арқылы қалыптастырушы бағалау жүргізіп отыруы қажет. Мектеп тәжірибесінде жеке тұлғаның  шегініс жасау арқылы күнделікті әрекетіне бағалау жасайтын жеке бас күнделігінің болуының да маңызы зор. Бұл күнделіктің ересек жастағы оқушылардың дамуы мен өсіп-жетілуі жөнінде көп мәліметтер берері сөзсіз.

Формативті бағалаудың тағы бір маңызды компоненттерінің бірі — кері байланыс әрекеті деуге болады. Кері байланыс әрекеті ауызша және жазбаша түрде жүзеге  асырылады. Бұл әрекеттің қай түрі болмасын, тренер мұғалімнің нені жақсы орындағанын белгілеп отыруы тиіс. Қателіктер болған жағдайда мұғалімге өзінің жұмысын жақсартуға байланысты нақты ұсыныс бере алады. Кері байланыс — бұл оқушының жеке жетістіктері мен білім алудағы олқылықтарды сезінуіне және өз іс-әрекетіне өзгерістер енгізуге көмектесетін, алға жылжуға бағыттайтын нақты ұсыныстар үшін алынған ақпараттар. Мұғалімдердің өз  мүмкіндіктерін жетілдіруде кері байланыс  алғашқыда ой толғаныс және рефлексивті есептерді өзара талдау кезінде байқалса, курстан кейін желілік қоғамдастықта және онлайн-семинар, вебинарлардағы ой-тұжырымдамаларынан жеткен жетістіктері  көрініс тауып отырды. Дәлел  ретінде  кері байланыс жасау  үшін мұғалімдермен өткізілген аудан көлеміндегі аймақтық мектептерден сертификатталған мұғалімдерге арналған «*Табысты оқыту– мұғалім мен оқушы әрекетінің түзету құралы*» тақырыбындағы семинарда деңгейлік бағдарламалар орталығының тренерлері мен  мектеп ұжымдары белсенділік танытып алға қойған межені орындау мақсатында мұғалім тәжірибесін бақылау және   оқушының  оқу-танымдық  құзырлығын қалыптастырудың табыс өлшемдеріне, оқу жетістіктеріне қаншалықты жете алғандығын анықтап, қадағалауды басшылыққа алды.

*«Баға негізі оқушының кемшіліктерін табу үшін емес, келешекте дамуына ықпал ету үшін қойылады. Бaғалау бaрысындa бaлa  мақтағанды, мадақтағанды қалайды және соған лайық болуға тырысады. Сондықтан баланы мақтау,мадақтау  арқылы жұмысының дұрыстығына   тоқталып, соңынан қате кеткен тұстарына ұсыныс жасау арқылы оқушыға жеткізіп отырса, сонда  баланың сабаққа деген құлшынысы артып,қызығушылығы пайда болады . Рефлексия жасау арқылы   бағалау да оқушылардың ойлау қабілетін дамытады және өзін-өзі бағалауын жақсарады. Қазіргі таңда оқушыны тек сабақ үстінде бағаламай, әр тапсырма кезінде де бағалаудың пайдасы бар екенін түсіндік…»*деген ойтүйіні бәрінің ойын бір ортаға салды.   Сонымен бірге *«өз тәжірибемде формативті бағалаудың  «өзін-өзі  бағалау», «жұптық және топтық бағалау» сияқты ауызша түрлерін қолданғанда, ал «Жазбаша  түсініктеме», «Бір  жолды  эссе» сияқты   жазбаша түрлерінің де оқушының қызығушылығын арттыруға қол жеткізетіндігіне тәнті болғанымды қосамын».*

Біздер деңгейлік бағдарлама аясында оқыған мұғалімдер, бағалаудағы қиындықтарды шешуге бағыт-бағдар бере отырып, мұғалімдердің кәсіби дамуында оқушыларды нақты, әділ бағалауға үйретеміз, дағдыландырамыз. Ізденімпаз мұғалімдерден білім алған әрбір тәлім алушылар  қоғамы құрылады. Ал біздің қоғамымыз шыншылдықты, әділдікті, парасаттылықты, білімді басты мақсат етіп ұстансақ, Тәуелсіз мемлекетіміздің дамыған елдер  қатарынан көрінетініне, биік шыңдарды бағындыратынына кәміл сенеміз. Бастапқыда мұғалімдер формативті бағалауды онша түсінбеседе, бірте-бірте  серіктесінің артықшылығын түсініп, жетілдіру қажет тұстарына өзіндік көзқарас танытып,  баға беру керектігін ұғынды. Дж. Роттердің «өзін-өзі реттеу, өзіндік баға беру білім алушылардың кәсіби тәжірибесін байытуға мүмкіндік береді…» деген пікірін де бір сәт естен шығармау.

Қорыта айтқанда «Критериалды бағалау- білім алу үдерісіне кедергі тигізбейтін және біздің жан салып жасап жатқан ісімізге пайдалы да әділ баға беретін жүйе». Бағалау дұрыс ұйымдастырылған жағдайда  мұғалім олардың іс-әрекеттеріне байланысты түсінік, ұсыныс бере отырып, жүйелі түрде кері байланысты қамтамасыз етеді. Кері байланыстың әсерінен мұғалімдер  өздерінің оқу үдерісін ұйымдастыруға белсенді қатысады. Ол үшін мұғалім оқушылардың оқу нәтижелерінің өзгеруіне байланысты оқыту және оқудың жаңа әдіс-тәсілдерін, техникасын өзгертіп отыруы қажет. Мұндай бағалау жаппай тәжірибеде мұғалімнің қалыптастырушы бағалаудың теориялық негіздерін және оны ұйымдастырудың алгоритмін меңгерген кезде ғана жүзеге асады.